טיטוס פומפוניוס אטיקוס

טיטוס פומפוניוס אטיקוס (באנגלית: Titus Pomponius Atticus; 109 לפנה"ס – 32 לפנה"ס), חבר בולט במעמד הפרשים וידידו הטוב של מרקוס טוליוס קיקרו. אחותו הייתה נשואה לאחיו הצעיר של מרקוס, קווינטוס טוליוס קיקרו.

אסופה של חלופת המכתבים של קיקרו עימו קובצה לספר מכתבים לאטיקוס.

 תולדות חייו 
אטיקוס נולד ב-109 לפנה"ס למשפחה רומאית עתיקה ממעמד הפרשים. אביו, שהיה אדם אמיד, סיפק לאטיקוס חינוך מקיף. אטיקוס הצטיין בלימודיו ובמהלכם יצר קשרי חברות עם גאיוס מריוס הבן ועם קיקרו.

אטיקוס היה חברו של טריבון הפלבס פובליוס סולפיקיוס רופוס וכשזה נרצח ב-88 לפנה"ס אטיקוס מצא עצמו במצב קשה, שכן דודניתו הייתה נשואה לאחיו של רופוס. כיוון שאטיקוס הבין כי לא יוכל לשהות ברומא בלי לבחור באחד הצדדים בסכסוך בין לוקיוס קורנליוס סולה לבין לוקיוס קורנליוס קינה ומכיוון שלא רצה להתערב בפוליטיקה, בחר להגר לאתונה שם יכול היה לחיות בביטחון; אולם, חרף זאת הוא סייע כספית לחברו מריוס כשזה היה בגלות.

אטיקוס העביר את רוב הונו לאתונה, שם הפך לאהוב בני העיר בזכות המתנות שהרעיף על אזרחיה, והעובדה שתמיד היה מוכן להלוות כסף ללא ריבית לעיר בשעת דוחק. העיר העניקה לאטיקוס כל תואר כבוד אפשרי והקימה לכבודו פסלים, כמו כן הוצעה לו לקבל אזרחות אתונאית, הצעה שהוא סירב לה מכיוון שחשש שצעד כזה יביא לאובדן אזרחותו הרומאית.

כשסולה הגיעה לאתונה ב-86 לפנה"ס הוא התרשם מאטיקוס והפך אותו לחלק מפמלייתו כששהה בעיר. כאשר סולה התכונן לחזור לאיטליה להמשיך את מלחמת האזרחים, הוא ניסה לשכנע את אטיקוס להצטרף אליו, אך זה סירב - כדי להימנע מנקיטת עמדה לטובת צד כלשהו.

חרף העובדה שהתגורר באתונה אטיקוס התעניין בפוליטיקה ברומא ותמך בחבריו שם: הוא סייע לקיקרו בסכום כסף של 2,000 ססטרטיוס, וכשהמצב הפוליטי ברומא התייצב חזר לעיר, ב-65 לפנה"ס.

מששב לרומא אטיקוס המשיך, כמנהגו, להימנע ממעורבות פוליטית ובחר לנקוט בעמדה נייטרלית בסכסוכים בין הפלגים בעיר, ולא ביקש לעצמו מישרה פוליטית. אטיקוס התעשר עוד יותר כשירש את הונו של דודו, וקשריו עם קיקרו התהדקו לאחר נישואי אחותו לקווינטוס, אחיו של קיקרו.

כשפרצה מלחמת האזרחים פרצה ב-49 לפנה"ס בין יוליוס קיסר לפומפיוס, אטיקוס נשאר ברומא אך לא הצטרף אף לא לאחד הצדדים, אך תמך כספית בחבריו שנלחמו לצד פומפיוס. כתוצאה מהניטראליות שלו יוליוס קיסר לא עיקל את רכושו כשהוא כבש את רומא, ואף שחרר - לבקשתו של אטיקוס - את אחותו ומשפחתה, אותם שבה בזמן מלחמתו כנגד פומפיוס.

גם אחרי רצח יוליוס קיסר, אטיקוס תמרן בין רוצחי קיסר לחברי הטריומווירט השני; הוא סירב להצעת הקושרים לגייס כספים עבורם, אך כשרוצחי קיסר גורשו לפרובינקיות המזרחיות הוא שלח אליהם סיוע כספי סביר. אחרי שמרקוס אנטוניוס הובס בקרב מוטינה, הוא סייע לבני ביתו כשאויביהם רדפו אותם ברומא.

כשהטריומווירט השני השתלט על רומא הוצא קיקרו להורג בהוראת אנטוניוס, ואטיקוס פרש מן החיים הציבוריים בגלל חברותו רבת השנים עמו, אבל אנטוניוס כתב אליו והרגיעו שאין בכוונתו לפגוע בו. אחרי קרב פיליפי, שבו רוצחי קיסר הובסו, הוא סייע לכמה מהם.

קייקיליה אטיקה, בתו של אטיקוס, נישאה ב-36 לפנה"ס למרקוס ויפסניוס אגריפה שהיה בכיר מצביאיו של אוקטביאנוס. הנישואים אורגנו על ידי אנטוניוס. חרף חברותו הקרובה עם קיקרו, אטיקוס תמך באוקטביוס והיה קרוב במיוחד לחתנו. ויפסניה אגריפינה, נכדתו, נישאה לטיבריוס - בנו המאומץ של אוקטביאנוס. אטיקוס נפטר ב-32 לפנה"ס.

בחיבורו של אטיקוס "ספר השנים", הוא ערך טבלה כרונולוגית של היסטוריית העולם בדגש על ההיסטוריה הרומית. על בסיס חקר מקיף, הוא ערך אילנות יוחסין של בתי אב רומיים בולטים, כמו האמיליים והפאביים. אטיקוס חיבר גם מונוגרפיה ביוונית על הקונסולט של קיקרו.

 קישורים חיצוניים 

 חיי אטיקוס מאת קורנליוס נפוס (באנגלית)


הערות שוליים

קטגוריה:רומאים בתקופת הרפובליקה
קטגוריה:בוגרי אתונה בעידן הרומאי
קטגוריה:אישים שחיו במאה ה-1 לפנה"ס
קטגוריה:אישים שחיו במאה ה-2 לפנה"ס